钦定古今图书集成/理学汇编/学行典/第263卷 > 何求
## 钦定古今图书集成/理学汇编/学行典/第263卷 > 何求

按《南齐书高逸传》，“何求，字子有，庐江灊人也。祖尚之，
宋司空。父铄，宜都太守。元嘉末，为宋文帝挽郎，解褐
著作郎，中军卫军行佐，太子舍人，平南参军，抚军主
簿，太子洗马，丹阳吴郡丞。清退无嗜欲。又除征北参
军事，司徒主簿，太子中舍人。泰始中，妻亡，还吴，葬旧
墓，除中书郎，不拜。仍住吴，居波若寺，足不逾户，人莫”
见其面。明帝崩，出奔国哀除为司空从事中郎，不就，
乃除永嘉太守。求时寄住南涧寺，不肯诣台，乞于寺
拜受，见许。一夜忽乘小船逃归吴，隐虎丘山。复除黄
门郎，不就。永明四年，世祖以为大中大夫，又不就。七
年卒，年五十六。初，求母王氏为父所害，求兄弟以此
无宦情。